P9_TA(2020)0255

Obiecție la un act de punere în aplicare: Specificațiile pentru dioxidul de titan (E 171)

Rezoluția Parlamentului European din 8 octombrie 2020 referitoare la proiectul de regulament al Comisiei de modificare a anexei la Regulamentul (UE) nr. 231/2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului în ceea ce privește specificațiile pentru dioxidul de titan (E 171) (D066794/04 – 2020/2795(RPS))

(2021/C 395/03)

Parlamentul European,

— având în vedere proiectul de regulament al Comisiei de modificare a anexei la Regulamentul (UE) nr. 231/2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului în ceea ce privește specificațiile pentru dioxidul de titan (E 171) (D066794/04,

— având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 14,

— având în vedere Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2), în special articolul 7 alineatul (5),

— având în vedere raportul de sinteză emis la 13 mai 2019 de Comitetul permanent pentru plante, animale, produse alimentare și hrană pentru animale (3),

— având în vedere declarația adoptată de Autoritatea Europeană pentru Siguranța Alimentară (EFSA) la 10 mai 2019 și publicată la 12 iunie 2019 (4),

— având în vedere articolul 5a alineatul (3) litera (b) și alineatul (5) din Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (5),

— având în vedere articolul 112 alineatele (2) și (3) și alineatul (4) litera (c) din Regulamentul său de procedură,

— având în vedere propunerea de rezoluție a Comisiei pentru mediu, sănătate publică și siguranță alimentară,

A. întrucât Regulamentul (CE) nr. 1333/2008 stabilește norme privind aditivii alimentari utilizați în produsele alimentare în vederea asigurării funcționării eficiente a pieței interne și, totodată, a unui nivel înalt de protecție a sănătății populației și a unui nivel înalt de protecție a consumatorilor, inclusiv protecția intereselor consumatorilor și practici echitabile în comerțul de produse alimentare, ținând seama, după caz, de protecția mediului;

B. întrucât Regulamentul (CE) nr. 1331/2008 prevede o procedură comună pentru evaluarea și autorizarea aditivilor alimentari, printre altele, care contribuie la libera circulație a alimentelor în cadrul Uniunii și la un nivel ridicat de protecție a sănătății umane, precum și la un nivel ridicat de protecție a consumatorilor, inclusiv protecția intereselor consumatorilor;

Utilizarea dioxidului de titan (E 171) în produsele alimentare

C. întrucât dioxidul de titan (E 171) este un aditiv alimentar parțial fabricat din nanoparticule și se găsește în principal în alimente cum ar fi produsele de cofetărie, prăjituri, deserturi, înghețată, biscuiți, batoane de ciocolată, produse de panificație și de patiserie; întrucât principala sa funcție este aceea de a conferi culoarea albă sau opacitatea produselor;

D. întrucât dioxidul de titan (E 171) este utilizat în principal în produsele alimentare care sunt foarte consumate de copii, cum ar fi guma de mestecat, bomboanele, ciocolata și înghețata, ceea ce ridică semne de întrebare cu privire la posibila expunere ridicată a acestui segment vulnerabil al populației;

Evaluarea riscurilor pentru siguranță

E. întrucât avizul științific din 28 iunie 2016 al EFSA (6) privind dioxidul de titan (E 171) a subliniat deja lipsa de date care împiedică evaluarea completă a riscurilor asociate acestui aditiv; întrucât incertitudinile privind siguranța dioxidului de titan (E 171) rezultă parțial din faptul că producătorii nu au furnizat datele necesare pentru efectuarea evaluării riscurilor;

F. întrucât un număr semnificativ de publicații științifice recente (7) au pus sub semnul întrebării siguranța dioxidului de titan (E 171) și au evidențiat riscurile potențiale legate de consumul acestuia;

G. întrucât avizul Agenției Naționale pentru Securitatea Sanitară a Alimentației, Mediului și Muncii din Franța (ANSES) din 12 aprilie 2019 (8) a identificat posibile efecte cancerigene ale dioxidului de titan (E 171), printre alte efecte negative, și a concluzionat că persistă incertitudinile științifice privind siguranța dioxidului de titan (E 171) și lacunele în materie de date, ceea ce înseamnă că orice preocupări cu privire la toxicitatea potențială a dioxidului de titan (E 171) pentru consumatori nu pot fi eliminate; întrucât Oficiul pentru Evaluarea Riscurilor și Cercetare din Țările de Jos (BuRO) (9) a evidențiat, de asemenea, lacune și incertitudini în ceea ce privește datele;

H. întrucât cea mai recentă declarație a EFSA privind dioxidul de titan (E 171) în alimente (10) face trimitere la avizul ANSES și recunoaște, de asemenea, o serie de incertitudini cu privire la siguranța utilizării sale;

I. întrucât 19 oameni de știință din opt țări s-au întâlnit în februarie 2016 la Agenția Internațională pentru Cercetare în Domeniul Cancerului (IARC), la Lyon, Franța, pentru a reevalua carcinogenicitatea dioxidului de titan (E 171) și a concluzionat că acesta ar trebui clasificat drept posibil cancerigen pentru oameni (și anume, grupa 2B) (11);

J. întrucât Institutul Național pentru Securitate și Sănătate în Muncă (NIOSH) din SUA a stabilit că expunerea la dioxidul de titan ultrafin (E 171) ar trebui considerată drept un potențial agent cancerigen profesional (12);

Decizii privind gestionarea riscurilor

K. întrucât, ca urmare a avizului ANSES și a declarației EFSA ulterioare care nu a putut înlătura preocupările, guvernul francez a adoptat un decret prin care se interzic vânzările de produse alimentare care conțin dioxid de titan (E 171) începând cu 1 ianuarie 2020, ca măsură de precauție pentru a proteja sănătatea consumatorilor;

L. întrucât, în pofida acestui context, în loc să propună eliminarea treptată a utilizării dioxidului de titan (E 171) în produsele alimentare, Comisia a prezentat un proiect de regulament de modificare a definiției și a specificațiilor acestui aditiv alimentar, în care se permite în continuare introducerea și menținerea legală pe piață a dioxidului de titan (E 171);

M. întrucât orice decizie de a nu interzice dioxidul de titan (E 171) de pe piață dezavantajează întreprinderile care au ales să aplice principiul precauției și au înlocuit sau au eliminat dioxidul de titan (E 171) din produsele lor;

Principiul precauției și „alți factori”

N. întrucât articolul 191 alineatul (2) din Tratatul privind funcționarea Uniunii Europene (TFUE) consacră principiul precauției ca unul dintre principiile fundamentale ale Uniunii;

O. întrucât articolul 168 alineatul (1) din TFUE prevede că „[î]n definirea și punerea în aplicare a tuturor politicilor și acțiunilor Uniunii se asigură un nivel ridicat de protecție a sănătății umane”;

P. întrucât peste 85 000 de cetățeni din întreaga Europă au semnat deja o petiție (13) pentru a sprijini interdicția franceză a dioxidului de titan (E 171) și au solicitat punerea în aplicare a principiului precauției, având în vedere incertitudinile legate de aditivii alimentari care nu au un scop nutrițional și care pot prezenta un risc pentru consumatori;

Q. întrucât aprobarea aditivilor alimentari poate ține cont de alți factori relevanți pentru subiectul în cauză, inclusiv factorii societali, economici, tradiționali, etici și de mediu, principiul precauției și fezabilitatea controalelor, astfel cum se menționează în Regulamentul (CE) nr. 1331/2008;

Condiții de autorizare și alternative

R. întrucât articolul 6 din Regulamentul (CE) nr. 1333/2008 prevede că un aditiv alimentar poate fi autorizat numai dacă utilizarea acestuia este sigură, justificată din punct de vedere tehnologic și dacă utilizarea sa nu induce în eroare consumatorul, ci, dimpotrivă, îi aduce beneficii;

S. întrucât dioxidul de titan (E 171) este utilizat doar în scopuri estetice, nu are nicio valoare nutrițională și nu îndeplinește nicio funcție tehnologică benefică în produsele alimentare;

T. întrucât nu există o necesitate tehnologică convingătoare pentru utilizarea dioxidului de titan (E 171), iar mulți producători de alimente și comercianți cu amănuntul care își desfășoară activitatea pe piața franceză au reușit să elimine dioxidul de titan (E 171) din produsele lor în conformitate cu decretul francez de suspendare a introducerii pe piață a produselor alimentare care conțin acest aditiv (14); întrucât unele companii multinaționale s-au angajat să elimine dioxidul de titan (E 171) din portofoliul lor alimentar (15);

U. întrucât majoritatea statelor membre s-au confruntat până în prezent cu dificultăți în aplicarea cerinței de etichetare a nanoparticulelor din produsele alimentare; întrucât testele efectuate de grupurile de consumatori în Spania, Belgia, Italia și Germania au descoperit nanoparticule de dioxid de titan (E 171) în proporții mai mari de 50 %, fără ca aditivul să fie etichetat ca „nano” (16), inclusiv în alimente cum ar fi dulciurile, gumele de mestecat și prăjiturile consumate frecvent de copii și de alte categorii vulnerabile ale populației,

1. se opune adoptării proiectului de regulament al Comisiei;

2. consideră că acest proiect de regulament al Comisiei nu este compatibil cu scopul și conținutul Regulamentelor (CE) nr. 1333/2008 și (CE) nr. 1331/2008;

3. consideră că autorizarea în continuare a introducerii și comercializării dioxidului de titan (E 171) pe piață ca aditiv alimentar contravine dispozițiilor articolului 6 din Regulamentul (CE) nr. 1333/2008 și poate avea efecte negative asupra sănătății consumatorilor europeni;

4. solicită Comisiei să își retragă proiectul de regulament;

5. invită Comisia să aplice principiul precauției și să elimine dioxidul de titan (E 171) din lista de aditivi alimentari autorizați a Uniunii;

6. încredințează Președintelui sarcina de a transmite prezenta rezoluție Consiliului și Comisiei, precum și guvernelor și parlamentelor statelor membre.

(1) JO L 354, 31.12.2008, p. 16.

(2) JO L 354, 31.12.2008, p. 1.

(3) https://ec.europa.eu/food/sites/food/files/safety/docs/reg-com_toxic_20190513_sum.pdf

(4) Declarația EFSA privind reexaminarea riscurilor legate de expunerea la aditivul alimentar dioxid de titan (E 171), efectuată de Agenția Națională pentru Securitatea Sanitară a Alimentației, Mediului și Muncii din Franța (ANSES), EFSA Journal, 2019, 17(6):5714, https://www.efsa.europa.eu/en/efsajournal/pub/5714

(5) JO L 184, 17.7.1999, p. 23.

(6) Reevaluarea dioxidului de titan (E 171) ca aditiv alimentar, EFSA Journal, 2016, 14(9):4545, https://www.efsa.europa.eu/en/efsajournal/pub/4545

(7) A se vedea lista întocmită de Avicenn de „Publicații academice recente privind efectele adverse ale nanoparticulelor de E 171 și/sau TiO2 prin expunere orală”, disponibilă la adresa http://veillenanos.fr/wakka.php?wiki=RisQIngestionNpTiO2/download&file=20190911AvicennE171recentpublications.pdf; Skocaj, M., Filipic, M., Petkovic, J. și Novak, S., „Titanium dioxide in our everyday life; is it safe?” (Dioxidul de titan în viața noastră de zi cu zi: este o substanță sigură?), Radiology and Oncology, decembrie 2011, 45(4): 227–247, https://www.ncbi.nlm.nih.gov/pmc/articles/PMC3423755/; Pinget, G., et al, „Impact of the Food Additive Titanium Dioxide (E171) on Gut Microbiota-Host Interaction” [Impactul aditivului alimentar dioxid de titan (E171) asupra interacțiunii dintre flora microbiană intestinală și gazda], Frontiers in Nutrition, 14 mai 2019, https://www.frontiersin.org/articles/10.3389/fnut.2019.00057/full

(8) Avizul Agenției Naționale pentru Securitatea Sanitară a Alimentației, Mediului și Muncii din Franța (ANSES) privind riscurile asociate ingestiei aditivului alimentar E171, disponibil la adresa https://www.anses.fr/en/system/files/ERCA2019SA0036EN.pdf

(9) https://www.nvwa.nl/documenten/consument/eten-drinken-roken/overige-voedselveiligheid/risicobeoordelingen/advies-van-buro-over-de-mogelijke-gezondheidseffecten-van-het-voedseladditief-titaniumdioxide-e171

(10) Declarația EFSA privind reexaminarea riscurilor legate de expunerea la aditivul alimentar dioxid de titan (E 171), efectuată de Agenția Națională pentru Securitatea Sanitară a Alimentației, Mediului și Muncii din Franța (ANSES), EFSA Journal, 2019, 17(6):5714, https://efsa.onlinelibrary.wiley.com/doi/10.2903/j.efsa.2019.5714

(11) „Carbon Black, Titanium Dioxide, and Talc” (Negru-de-fum, dioxid de titan și talc), IARC Monographs on the Evaluation of Carcinogenic Risks to Humans, Volumul 93, https://publications.iarc.fr/Book-And-Report-Series/Iarc-Monographs-On-The-Identification-Of-Carcinogenic-Hazards-To-Humans/Carbon-Black-Titanium-Dioxide-And-Talc-2010

(12) „Occupational Exposure to Titanium Dioxide” (Expunerea profesională la dioxidul de titan), Current Intelligence Bulletin 63, https://www.cdc.gov/niosh/docs/2011-160/pdfs/2011-160.pdf

(13) https://you.wemove.eu/campaigns/support-the-french-ban-on-potentially-harmful-food-additive-e171

(14) Cel puțin 340 de produse alimentare care conțin dioxid de titan (E 171) au fost reformulate pentru a deveni „libere de E 171” într-o perioadă foarte scurtă de timp, potrivit inventarului online (neexhaustiv) elaborat de Agir pour l’Environnement, https://infonano.agirpourlenvironnement.org/liste-verte/. Producătorii mai mici, care s-ar putea confrunta cu obstacole tehnologice mai mari decât operatorii mai mari, au primit sprijin din partea organizațiilor lor profesionale pentru a elimina dioxidul de titan (E 171) din produsele lor, conform unui comunicat de presă din 2018 al Ministerului Economiei și Finanțelor din Franța, https://www.economie.gouv.fr/files/files/directions_services/dgccrf/presse/communique/2018/CP_Nanoparticules201804.pdf

(15) https://www.centerforfoodsafety.org/press-releases/4550/top-candy-company-mars-commits-to-phasing-out-harmful-nanoparticles-from-food-products

(16) Inclusiv Altroconsumo în Italia, OCU în Spania, Test-Achats în Belgia și UFC – Que Choisir în Franța.